text:
Abagore ntibashobora byose, hakenewe uruhare rw’abagabo-Nyirasafari
Yanditswe na SEZIBERA ANSELME
Minisitiri w’Uburinganire n’Iterambere ry’Umuryango, Nyirasafari Esperance, yagaragarije abagore ko badashobora gukora buri cyose nk’uko inshingano zabo zibibasaba hatabayeho gufatanya n’abo bashakanye, kuko iyo bitabayeho ibyakorwaga n’umugore iyo adahari byose birangirika.
Ibyo Minisitiri Nyirasafari yabigarutseho mu gusoza umwiherero w’abahagarariye inzego z’Inama y’Igihugu y’Abagore ejo hashize ku wa 24 Werurwe 2018.
Nyirasafari yasabye abagore kuzuza inshingano zabo mu rugo nka ba mutima w’urugo, ariko bakibuka ko bagomba gushishikariza abagabo babo kubafasha kugira ngo buzuzanye, bityo ntihabeho kwiharira imirimo yose kuko iyo yabuze (umugore) ibyakorwaga birangirika kuko yabuze umusimbura.
Yagize ati: “Mu rugo usanga umugore ari we usabwa isuku yose, agateka, akagaburira umwana, ariko dushaka ko abo twashakanye, abo tubana na bo badufasha ntitwiharire imirimo yose kandi twirinde inshingano zituvuna nyamara umugabo yicaye. Tugerageze kumvisha abagabo bacu ko hari ibyo bagomba kudufasha tutashobora byose kandi CNF izategure amahugurwa yimbitse yo kugaragaza ko umugore atikoreye imitwaro yose y’urugo…”
Avuga ko abasheshe akanguhe bamaze kubisobanukirwa muri iki gihe batoza abana babo gukora imirimo yose hatabayeho kuvangura umuhungu n’umukobwa.
Ati: “Twebwe n’abaturuta byababayeho ariko abana tubyara ntibakwiye kubaho batyo, hari ababyeyi bafashe abana babo b’abakowa babahindura ba nyiramiruho ab’abahungu biyicariye ngo hari imirimo batakora kuko ari iy’abakobwa. Ese kuki mu mirimo yinjiza amafaranga iryo tandukaniro ritabaho?”
Ku birebana n’amakimbirane mu muryango n’ihohoterwa rigikorerwa umugore, yabibukije ko ari ikintu kitazakomeza kwihanganirwa kuko amategeko ahari igisabwa ari uko abantu bakwiriye kukirinda.
Agira ati: “Umugore ni umuntu nk’undi wese ntakwiriye guhohoterwa kandi na we ntakwiriye guhohotera uwo babana kandi iyo iryo hohoterwa ribaye hagomba kwiyambazwa inzego z’ubuyobozi kugira ngo zihangane n’icyo kibazo”.
Ku byerekeranye n’ikibazo cy’abana basambanywa bikabaviramo inda zitateganyijwe, Nyirasafari avuga ko gikwiriye kwamaganwa, kikarwanywa kandi ntigihishirwe, bityo uwagize ingorane zo guhura nacyo bakamuyobora muri ‘Isange One Stop Center’.
Uhagarariye urugaga rw’amakoperative y’abagore mu ntara y’Iburengerazuba Nyiramana Peluse, asanga abagore bashoboye, nta mbogamizi bafite ahubwo bafite igisa n’intege nke.
Akangurira imiryango gushyira ingufu muri gahunda y’ibitaramo byahozeho kuko ari ho abantu bungukira ubumenyi, hagatangirwa amakuru, agasaba kongera imbaraga mu birebana n’umugoroba w’ababyeyi kuko ari ho hakemukira ibibazo bigenda bigaragara.
Nyiramana atangaza ko icyagaragaye ari uko ingo nyinshi zifite abagore bagenga neza imiryango (ingo) yabo usanga abagabo babo babyina insinzi. Yashishikarije abagore guha uburere abana.
Umuyobozi wa ‘Transparency Interantional Rwanda’ Ingabire Marie Immaculée, avuga ko kuba umugore ukaba n’umuyobozi ari ikintu gitanga inshingano ariko wajya kureba ukabona zisa.
Agira ati: “Iyo urebye za nshingano umugore agira mu rugo iwe ni zo usanga n’ubundi umuntu agira mu buyobozi, ureberera abo uyobora. Umuntu wese uri muri CNF utabasha gukora ubuvugizi burya nta bwo uba uri ahantu ugomba kuba. Inshingano z’umugore mu muryango turazizi, hari imiterere karemano utahindura uri n’umugore kuko utasaba umugabo gutwita, kukugira ku bise no konsa, buriya nshimira Imana yaduhaye inshingano nziza zo kuturemeramo kandi ntidukwiye kwifuza udusimbura kuri zo kuko bishimishije. Ibyo babiturekere ariko ibijyanye no gukingiza umwana, kumwuhagira n’umugabo yabikora tugafatanya.”
Uwo mwiherero w’abahagarariye inzego z’Inama y’igihugu y’Abagore wagarukaga ku nsanganyamatsiko igira iti: “Munyarwandakazi komeza umurava mu iterambere twubaka u Rwanda twifuza”.


c: text/html

text:
Tureke kuzura abazimu babi: Idamange ntiyazimuye ntiyanapfobeje, duhe agaciro ibibazo yibaza aho kumwibazaho.
Kuva ku itariki ya 02/02/2021 ku mbuga nkoranyambaga haracicikana amajwi n’amashusho by’uwitwa Idamange Yvona ugaragaza ibibazo byinshi yibaza kuri guma mu rugo. Bamwe aho kumva ibyo avuga baratinda ku isura ye kugira ngo bamuhe ubwoko bifuza ko ibyo atangaza byakomokamo. Ibi ni ukuzura abazimu babi, ni na cyo kinteye kugira icyo mbivugaho mbere ya byose. Abazimu babi mvuga ni abashakisha ivanguramoko muri buri kintu, bagashaka kwemeza ko umuntu agaragaza ibyishimo cyangwa akababaro bitewe n’ubwoko abarizwamo. Icyo bibagirwa, ni uko hari abantu bamaze kurenga urwo rwego bagahitamo kuvugira abantu aho kuvugira ubwoko, bagatabara abantu aho gutabara ubwoko.
Umuntu wa mbere wikomye Idamange aho kuvuguruza ibyo yatangaje turaziranye. Nkunze kwirinda gutunga agatoki kuko nubaha umuntu uko ari. Gusa uwatangiye kumutoteza mu ba mbere birambabaza cyane kuko muzi agira ubushishozi mu gihe twabanye mu mwuga w’itangazamakuru kugeza muri 2000. Ubu ibyo akora mu nyandiko ze birambabaza ariko nkizera ko azagera igihe akikubita agashyi kuko umuntu wese ashobora kwikosora mu gihe akiriho. Gusa ibyo akora ubu si byiza, birasenya ntibyubaka kandi na we ubwe biramwonona n’ubwo ngo nta wusaza atiyononeye. Icyakora igihe cyari kigeze ngo abamuri hafi n’abamushimagiza bamubwire ko buriya buryo bwo gutera umurundi aho gutera umupira bugenda burushaho gutesha igihugu agaciro. Ni koko kandi kenshi ibyo atangaza byitiranwa n’amatangazo ya leta cyangwa irivuze umwami.
Nshingane Idamange Yvona
Idamange Yvona ni ishusho y’abanyarwanda benshi bafite ibyo bibaza baburiye ibisubizo muri iki gihe. Abanyarwanda bafite ubukene kubera iyi guma mu rugo, ku buryo kuvuga ko ubukene buhari bitagombye kuba guca inka amabere. Ibisobanuro bitangwa kuri Covid 19 si mu Rwanda honyine bigaragaramo urujijo kandi kubishidikanyaho si uguca inka amabere. Kunenga ko ba Mukerarugendo bemerewe kugenda abaturage basanzwe banakeneye gusohoka ngo bakore bo batabyemerewe si amahano. Kugaragaza impungenge ku itangira ry’amashuri ni ubupfura si ubupfayongo.
Kugaragaza ko zitukwamo nkuru kandi ko ubuyobozi bw’Igihugu bukwiye guhumuriza abaturage si ukugoma ahubwo ni ukuburana uburenganzira bw’abanyarwanda.
Nasabaga abantu kutihutira kwikoma umuntu, nkanasaba abantu kutirengagiza ibyo Idamange yavuze kuko yabivuganye ikinyabupfura cyinshi ku buryo ari uwo gutegwa amatwi. Kwihutira kumurega gupfobya génocide si wo muti, ahubwo guhora tubona gupfobya génocide muri buri jambo ni ko kuyipfobya cyane. Birakwiye ko iki kintu gicika burundu, génocide ni icyago cyo kwirinda, ntishobora kuba igisubizo ku mpungenge abantu bafite. Niba Idamange wayirokotse atishimiye uburyo kuyibuka bikorwa ni uburenganzira bwe, ni uwo kwegerwa si uwo gutera ubwoba kuko ibyo yabonye byarabumumaze.
Numvise ko Police yatumije Idamange ku musi w’ejo. Birakwiye ko aho kumuhohotera nk’uko bijya bibaho, ahubwo uyu waba umwanya wo kumuhumuririza hamwe n’abandi banyarwanda benshi bafite impungenge kandi zifite ishingiro.
Abanyarwanda dukeneye kubana kivandimwe, dukeneye gukundana, dukeneye kandi guhumurizanya aho guhungetana.
Imana irinde u Rwanda n’abanyarwanda.
Jean Claude NKUBITO
04/02/2021

robotstxt: allowed

filter: keep


text:
ABAKURAMBERE N’ABAHANUZI
IGICE CYA 1 - KUKI ICYAHA CYAHAWE AKITO?
“Imana ni urukundo.” 1 Yohana 4:16. Kamere yayo n’amategeko yayo ni urukundo. Ni ko byahoze; kandi ni ko bizahora iteka. ‘Uhoraho uri hejuru mu ijuru, Umuziranenge ubaho iteka ryose’, inzira ze zihoraho iteka ryose’ ntizihinduka. ‘Yo ntigira ubwo ihinduka cyangwa ngo itere umwijima nk’izuba igihe rirenze. ‘ Yesaya 57:15; Habakuki 3:6; Yakobo 1:17. AA 11.1
Ikintu cyose cyaremwe cyerekana imbaraga z’urukundo rutagira akagero. Ubudahangarwa bw’Imana bugaragarira ku migisha ishyitse ihabwa ibyaremwe byose. Umunyazaburi aravuga ati: AA 11.2
‘Ukuboko kwawe gufite imbaraga, ukuboko kwawe kw’indyo gufite ububasha buhebuje. Ubutegetsi bwawe bushingiye ku butungane no ku butabera, uhorana ineza kandi ugacisha no mu kuri. Uhoraho, hahirwa abantu bimenyereje kukuvugiriza impundu, uhora ubarebana impuhwe. Biriza umunsi bishimye ari wowe babikesha, baterwa ishema n’ubutungane bwawe. Ni wowe bakesha icyubahiro n’imbaraga, ni wowe ugwiza ububasha bwabo kubera ko ubatonesha. Uhoraho Muziranenge wa Isiraheli, umwami wacu ni wowe tumukesha, ni we ngabo idukingira ikomoka kuri wowe.’ Zaburi 89:13-18. AA 11.3
Amateka y’intambara ikomeye hagati y’icyiza n’ikibi uhereye igihe yatangiriye mu ijuru, kugeza aho uwigometse ajugunywa hasi, ndetse n’itsembwa burundu ry’icyaha, na byo byerekana urukundo rw’Imana rudahinduka. AA 11.4
Umwami w’ijuru ntiyihariye uwo murimo w’ubugiraneza wo kurema. Yari afite uwo bafatanyije washoboraga kwishimira umugambi w’Umuremyi, ndetse agasangira umunezero n’ibyo yaremye.’ Mbere na mbere hariho Jambo, kandi Jambo yahoranye n’Imana, kandi Jambo uwo yari Imana, yari kumwe n’Imana mbere ya byose.’ Yohana 1:1, 2. AA 11.5
Kristo, ari we Jambo, umwana w’ikinege w’Imana, yari umwe na Data wa twese uhoraho kandi bari bahuje kamere, imico, n’umugambi; ni We wenyine washoboraga kwinjira mu nama no mu migambi y’Imana. “Azitwa Igitangaza, Umujyanama, Imana ikomeye, Data wa twese Uhoraho, Umwami w’Amahoro.” Yesaya 9:6 ‘Imirambagirire ye ni iy’iteka uhereye kera kose.” Mika 5:2. Umwana w’Imana yahamije ibimwerekeye ati, ‘Uwiteka mu itangira ry’imirimo ye yarangabiye, ataragira icyo arema. Uhereye kera kose narimitswe, uhereye mbere na mbere isi itararemwa... Kandi no mu gihe yagaragaje imfatiro z’isi; Icyo gihe nari kumwe na yo ndi umukozi w’umuhanga, kandi nari umunezero wayo iminsi yose, Ngahora nezerewe imbere yayo.’ Imigani 8:22-30. AA 11.6
Data wa twese yakoranye n’Umwana we kurema ibiremwa byose byo mu ijuru. “.. Kuko muri we ari mo byose byaremewe intebe z’ubwami n’ubwami bwose, n’ubutware bwose.’ Abakolosayi 1:16. Abamarayika ni intumwa z’Imana, barabagirana kubera umucyo bakomora imbere y’Imana, kandi bagurukisha amababa bihutira gukora ubushake bwayo. Ariko Umwana wayo, uwasizwe n’Imana, ‘kuko ari ishusho ya kamere y’Imana, ” ni We “...kurabagirana k’ubwiza bwayo.” “kandi akaba ari we uramiza byose ijambo ry’imbaraga ze arusha abamarayika bose icyubahiro. Abaheburayo 1:3.’Ingoro yacu ifite ikuzo, imeze nk’intebe y’Imana, guhera mu ntangiriro yashyizwe hejuru ku musozi, niho Ingoro yacu yeguriwe Imana iri.’ (Yeremiya 17:12); ‘inkoni y’ubugabe bwawe ni inkoni yo gukiranuka’. Abaheburayo 1:8. ‘ Ahorana icyubahiro n’ubuhangange: ububasha n’ishimwe biganje mu Ngoro ye.” Zaburi 96:6. “Uhorana ineza ugacisha no mu kuri.” Zaburi 89:14. AA 11.7
Itegeko ry’urukundo ni rwo rufatiro rw’ubuyobozi bw’Imana, kandi ibyaremwe byose binezezwa no kugendera ku ihame rikomeye ryo gukiranuka kwayo. Imana yifuza ko ibiremwa byayo byose byayikorera bifite urukundo — kuyikorera biturutse ku kunyurwa n’imico yayo. Imana ntinezezwa n’uko ibiremwa byayikorera ku gahato; kandi byose ibiha uburenganzira bwo kwihitiramo, kugira ngo biyiyoboke ku bushake kandi biyikorere nta gahato. AA 12.1
Igihe cyose ibyaremwe byose byari bicyemera kuyoboka Imana kuko biyikunda, mu ijuru hose habaga hari ubwumvikane buzira amakemwa. Byari umunezero ku batuye ijuru gusohoza umugambi w’Umuremyi. Bashimishwaga no kwerekana ikuzo ry’Imana no kuyihimbaza. Kandi ubwo urukundo bakundaga Imana rwari ruhebuje, birumvikana ko urwo bakundanaga rwaziraga kwikanyiza. Nta kantu na gato kahungabanyaga ubwumvikane bwari mu ijuru. Nyamara uwo munezero waje kurangira. Haje kuboneka urogoya umudendezo Imana yari yahaye ibiremwa byayo. Icyaha ni we cyakomotseho kandi ni we Imana yari yarakujije imuha gusumba abo mu ijuru bose, uretse Kristo. Lusiferi, “umwana w’umuseke”, yari uwa mbere mu bakerubi batwikira (Yesaya 14:12), yari intungane kandi yari umuziranenge. Yahagararaga imbere y’Umuremyi ukomeye, maze kurabagira n’ikuzo byahoraga biva ku Mana bikamugaragaraho. “Umva uko Umwami Uwiteka avuga ngo: wari intungane rwose, wuzuye ubwenge n’ubwiza buhebuje.... Wari warasigiwe kugira ngo ube umukerubi utwikira; kandi nagushyizeho, kugira ngo ube ku musozi wera w’Imana; wagendagenderaga hagati y’amabuye yaka umuriro. Wari utunganye bihebuje mu nzira zawe zose uhereye umunsi waremweho kugeza igihe wabonetsweho no gukiranirwa.” Ezekiyeli 28:12-15. AA 12.2
Ni ruto ni ruto Lusiferi aza kwishyira hejuru. “Ubwiza bwawe ni bwo bwateye umutima wawe kwishyira hejuru; kubengerana kwawe ni ko kononnye ubwenge bwawe:......” (Ezekiyeli, 28:17). “Waribwiraga uti: Nzazamuka njye mu ijuru nkuze intebe yanjye y’ubwami, isumbe inyenyeri z’Imana; ...nzaba nk’Isumbabyose.’” Yesava 14:13,14. N’ubwo ikuzo rye ryavaga ku Mana, uyu mumarayika ukomeye yabonaga ko rikomoka kuri we ubwe. N’ubwo yari yarashyizwe hejuru y’abamarayika, ntiyishimiye umwanya arimo, ahubwo ahangara kwifuza icyubahiro cyagenewe Umuremyi gusa. Uwo mutware w’abamarayika, yararikiye imbaraga zari zihariwe Kristo wenyine. Aho gushaka kubaha Imana no kuyubahisha mu bindi byaremwe, yashatse ko ariwe wubahwa kandi akaba ariwe ukorerwa. AA 12.3
Nuko kwa kumvikana guhebuje kwari mu ijuru kuba kurayoyotse. Icyemezo cya Lusiferi cyo kwanga gukorera Umuremyi cyamaganywe n’ababonaga ko Imana yonyine ariyo ikwiye ikuzo kuruta ibindi byose. Mu nama yo mu ijuru abamarayika bingingiye Lusiferi kwisubiraho. Umwana w’Imana yamweretse gukomera, ubwiza n’ubutabera by’Umuremyi, gutungana, na kamere idahinduka y’amategeko yayo. Imana ubwayo yashyizeho gahunda y’ijuru, kandi kuyiteshukaho, Lusiferi yari kuba asuzuguye Umuremyi we kandi bikamuzanira kurimbuka. Nyamara imiburo ishingiye ku mbabazi n’urukundo rutagira akagero byamubyukirije kutava ku izima. Lusiferi yemeye kuneshwa n’ishyari yagiriye Yesu maze yiyemeza gusohoza umugambi we. AA 12.4
Kurwanira isumbwe ry’Umwana w’Imana, no gushidikanya ku buhanga n’urukundo by’Umuremyi nibyo byari intego y’uwo mutware w’abamarayika. Kuri iyi ngingo, n’ubwo yari uwa kabiri kuri Kristo, yasabwaga kumupfukamira, maze ibitekerezo bye bikayoborwa na we. Ariko kuko ibyaremwe byose byari bifite umudendezo wo kwihitiramo, nta kiremwa cyagombaga gusigara kiteretswe ukwigomeka k’uwo mumarayika kugira ngo yihitiremo aho agomba kuba. Mbere y’iyo myigaragambyo, ibyaremwe byose byagombaga gusobanurirwa ubushake bw’Imana, ariyo ifite ubwenge n’ubugiraneza nk’isoko y’ibyishimo. AA 13.1
Umwami w’ijuru n’isi yateranirije abamarayika hamwe kugira ngo abereke icyicaro nyacyo Umwana we yari afite kandi anabereke n’isano riri hagati ye n’ibyaremwe byose. Umwana w’Imana yari asangiye ubutware na Se, kandi ikuzo ry’Uwiteka Nyiribihe byose ryari ribazengurutse bombi. Abamarayika b’intungane bari bagose intebe y’lmana “inzovu inshuro inzovu n’uduhumbi n’agahumbagiza.’ Ibyahishuwe 5:11, abamarayika bakomeye bameze nk’ibyegera bishimiraga umucyo wabarasiraga uturutse imbere y’Imana. Imbere y’ikoraniro ry’abamarayika, Umwami yatangarije abo mu ijuru bose ko nta wundi ushobora kumenya imigambi ye uretse Kristo wenyine; Umwana w’Imana w’ikinege, kandi akaba ari na we gusa ushobora gusohoza ubushake bw’Imana. Kristo kandi ni we wakoresheje imbaraga z’Imana arema isi n’ibiyirimo byose; bityo rero akaba ariwe n’Imana bakwiye gupfukamirwa. Kristo yagombaga gukomeza gukoresha imbaraga y’ubumana mu irema ry’isi n’ibiyirimo. Ariko muri ibyo byose ntiyigeze yishyira hejuru cyangwa ngo agaragaze imbaraga ze anyuranya n’ubushake bw’Imana, ahubwo yerekanye ikuzo n’icyubahiro byayo asohoza umugambi wayo wo kugira neza n’urukundo. AA 13.2
Abamarayika bemeranye umunezero isumbwe rya Kristo, maze bikubita imbere ye, bamugaragariza urukundo kandi baramusingiza. Lusiferi afatanya na bo kumuramya, ariko mu mutima we yari afitemo intambara idasanzwe kandi ikaze. Ukuri, ubutabera no kumvira byarwanaga no kwifuza n’ishyari. Yamaze igihe gito asa n’uwatwawe n’imico myiza y’abamarayika b’intungane. Mu gihe barangururaga baririmba indirimbo zo gusingiza Imana, byasaga nk’aho umutima mubi wari washize; urukundo rutavugwa ruramwuzura wese; maze umutima we usabana n’abaziranenge baramyaga Data wa twese n’Umwana, buzuwe n’urukundo. Ariko kandi gushaka isumbwe n’icyubahiro birahagaruka, maze na none yongera kugirira Kristo ishyari. Ibyubahiro byo hejuru yari yarahawe ntibyigeze bimunyura nk’impano idasanzwe yahawe n’Umuremyi we. Yishimiraga ubuhanga n’ubwiza bwe maze akumva ashaka kwireshyeshya n’Umuremyi. Abamarayika baramukundaga kandi bakamwubaha; bishimiraga gukora ibyo abategetse, kandi yari yambaye ubwiza n’ikuzo biruta iby’abamarayika bose. Ariko kandi Umwana w’Imana yari yarashyizwe hejuru ye, nk’usangiye ubutware n’icyubahiro na Se. Kristo ni we wenyine wafatanyaga na se mu nama, ariko Lusiferi ntiyari yemerewe kumenya imigambi y’Imana. Uwo mumarayika ukomeye cyane arabaza ati “Ni kuki Kristo yadusumba twese?” “Kuki yubashywe kuruta Lusiferi?” AA 13.3
Akimara kuva imbere y’Imana Data, Lusiferi yinjije umwuka wo kwivovota mu bamarayika. Yakoreraga mu ibanga ritangaje, kandi yamaze igihe atagaragaza umugambi we nyakuri ahubwo yigaragaza nk’uwubaha Imana. Yatangiye kubiba gukemanga amategeko agenga ibiremwa byo mu ijuru, avuga y’uko n’ubwo amategeko ari ingenzi ku batuye isi, abamarayika ntibakeneye kuyihambiraho, kuko ubwenge bwabo buhagije kubayobora. Ntabwo ari ibiremwa bishobora gusuzugura Imana; ibitekerezo byabo byose biratunganye; ku buryo bameze nk’Imana badashobora kwibeshya. Lusiferi yerekanye ko gushyirwa hejuru k’Umwana w’Imana akagereranywa na Se bimeze nk’akarengane yakorewe, we waharaniraga kumvirwa no kubahwa. Nyamara iyo uwo mutware w’abamarayika aza kwigumanira umwanya ukomeye yari yarahawe, amahoro yajyaga gusendera mu biremwa byo mu ijuru byose kuko yari intego ye guhesha bose umudendezo. None n’ubwisanzure bari bafite bwari burarangiye; kuko Umuyobozi w’igitugu yari ashyizweho kandi buri wese agomba kumwumvira. Ibyo nibyo bishuko bya rwihishwa biturutse ku buriganya bwa Lusiferi byatashye mu rukiko rwo mu ijuru. AA 14.1
Icyubahiro cyangwa ubutware bwa Kristo ntibwari bwarigeze buhinduka kuva kera kose. Ishyari rya Lusiferi no kugaragaza Imana uko itari hamwe no kwigereranya na Kristo nibyo byatumye hatangazwa umwanya nyakuri w’Umwana w’Imana; nyamara ibi niko byari bimeze kuva mu itangira. Benshi bo mu bamarayika ntibabuze guhumwa amaso n’ibinyoma bya Lusiferi. AA 14.2
Ahereye ku rukundo yakundwaga, uko yubahwaga n’abandi bamarayika yayoboraga, yabibye mu ntekerezo zabo kutizera kwe no kutanyurwa bituma batamenya icyo yashakaga kugeraho. Lusiferi yari yasobanuye imigambi y’lmana uko itari kugira ngo abibe amacakubiri no kutanyurwa. Akoresheje uburyarya, yireherezagaho abamwumva kugira ngo ayobye intekerezo zabo, kandi ibyo akabisubiramo igihe ashaka gushyigikira umugambi we nk’igihamya cy’uko abamarayika badashyigikiye na mba ubutegetsi bw’Imana. Nk’uvuga ko yubaha Imana adakebakeba, yahatiye ko haba impinduka muri gahunda no mu mategeko kugira ngo ubutegetsi bw’ijuru burangwe n’umutekano. Igihe yakoreraga kubiba amacakubiri mu bamarayika yo kugomera amategeko y’Imana no kutanyurwa, yarongeraga akigira nk’ufite umugambi wo guteza imbere amahoro n’ubwumvikane no kugandukira Imana. AA 14.3
Umwuka wo kutanyurwa wakomeje gukora umurimo wawo. Nubwo bitakorwaga ku mugaragaro, abamarayika batangiye kudahuza ibitekerezo. Hari bamwe bemeye ibyo Lusiferi yabongoreraga byo kurwanya ubuyobozi bw’Imana. Nyamara mbere bari bashyize hamwe mu kugendera muri gahunda Imana yashyizeho, bageze aho batishima ndetse ntibananezezwa n’uko batinjira mu mabanga y’Imana; ntibanyurwa n’umugambi w’lmana wo gukuza Kristo. Biyemeje gushyigikira Lusiferi mu gitekerezo cyo kwireshyeshya n’Umwana w’Imana. Ariko abamarayika bari bashikamye kandi bakiranuka, bakomeye ku bwenge buhanitse n’ubutabera byagaragazwaga n’itegeko ry’Imana baharanira kugarura icyo kiremwa mu bushake bw’Imana. Kristo, Umwana w’lmana; yari umwe na Se mbere y’uko abamarayika babaho. Kuva kera yahagararaga iburyo bwa Se, ikuzo rye ryari umugisha ku bo yaremye kandi nta kibazo byateraga. Nta cyari cyarigeze gihungabanya uko kumvikana kw’ab’ijuru; ariko se ukutumvikana kwakomotse he? Abamarayika b’indahemuka babonaga ingaruka ziteye ubwoba z’uko kwigomeka, maze bingingira ibyo byigomeke guhindura umugambi, bakumvira Imana bakiranukira ubutegetsi bwayo. AA 14.4
Mu mbabazi zitagira akagero, ariyo mico mbonera y’Imana, Lusiferi yakomeje kwihanganirwa. Uwo mutima wo kutanyurwa no kwigomeka ntiwari warigeze uboneka mu ijuru. Wari inzaduka, amayobera, kandi utakwihanganirwa. Lusiferi ubwe ntiyahise yiyumvisha neza ibyari mu ntekerezo ze; na none kandi ntiyashoboraga kwirukana izo ntekerezo muri we. Yari atarabona ko yateshutse inzira. Nta bundi buryo bwashoboraga kumwemeza amafuti ye uretse za mbaraga ziturutse ku rukundo n’ubwenge bitagira akagero. Kwigomeka kwe nta shingiro kwari gufite; nicyo cyatumye yerekwa ingaruka yo kugundira uko kwigomeka. AA 15.1
Lusiferi yaje kwemezwa ko yari mu mafuti koko. Yabonye ko “Uhoraho ari intungane mu migenzereze ye yose kandi ko ari indahemuka mu byo akora byose. ” (Zaburi 145:17, Bibiliya Ijambo ry’Imana); kandi ko amategeko y’Imana ari ay’ukuri, ko yagombaga kuyakurikiza n’abo mu ijuru bose bakabibona. Iyo abigenza atyo yajyaga kwikizanya n’abamarayika benshi. Yari atarirukanwa burundu mu bamarayika b’Imana. Nubwo yambuwe umwanya we nk’umukerubi utwikira, na none iyo ashaka kugarukira Imana, akemera ubuhanga bw’Umuremyi, kandi akanyurwa n’umwanya Imana yari yaramugeneye, aba yarashubijwe ku murimo we. Igihe cyo guhitamo cyari kigeze; yagombaga kuyoboka ingoma y’lmana cyangwa akemera akagoma ku mugaragaro. Yari hafi kwiyemeza kugaruka ariko ubwibone ntibwamukundira. Yabonye ko ari ikintu gikomeye kugira ngo uwari umunyacyubahiro cyane yemere kuvuga ko yafuditse, ko ibitekerezo bye atari ukuri, no kuyoboka ubutegetsi yakoreraga kandi avuga ko burenganya! AA 15.2
Umuremyi w’umunyampuhwe, mu gukomeza kwihanganira Lusiferi n’abayoboke be, yashakaga kubagarura ngo batagwa mu mworera bari bagiye kwirohamo. Ariko impuhwe z’Imana yazibonye ukundi. Lusiferi yerekanye ko kwihangana cyane kw’Imana kwatewe n’uko yari akomeye cyane, ndetse bikaba byerekana ko igihe cyajyaga kuzagera Umwami w’ijuru n’isi akemera gukora ibyo Lusiferi ashaka. Anavuga ko abamarayika nibashikama ku ruhande rwe, nta kabuza bazagera ku byo bifuza byose. Yiyemeje kutava ku izima, maze yiyemeza kurwana intambara ikomeye arwanya Umuremyi we by’inkundura. Nuko Lusiferi, “umumarayika w’umucyo” , uwasangiraga ikuzo n’Imana, uwahoraga imbere y’intebe y’Imana, kubwo kutumvira ahinduka Satani, “umwanzi w’Imana n’uw’ibiremwa bitagira inenge, n’umurimbuzi w’ab’ Ijuru ryamushinze kuyobora no kurinda. AA 15.3
Igihe yasuzuguraga kandi agakerensa guhendahenda kw’abamarayika baribanambye ku Mana, yabagereranyije n’abacakara barindagijwe. Yihitiyemo kwereka Kristo we n’abamarayika bamwubaha ko bakoresha akarengane; nicyo cyatumye atangaza ko atazongera na rimwe kubaha abavogera uburenganzira bwe n’ubw’abandi bamarayika. Yiyemeje na none kutemera ko Kristo amurusha icyubahiro. Yar yamaramaje kwiha icyubahiro ngo yagombaga kuba yarahawe, maze akaba umutware w’abantu bose bazamubera abayoboke; Kandi yasezeranyije abemeraga gufatanya na we bose ubutegetsi bushya kandi bwiza bazagiriramo umudendezo. Abamarayika benshi bamugaragarije kuzamuyoboka akaba umutware wabo. Mu kwishuka kwe ahereye kubyo agaragarijwe na bamwe mu bamarayika, yiringiye kwigarurira abamarayika bose, akareshya n’lmana ubwayo, kandi akubahwa n’ingabo zo mu ijuru zose. AA 15.4
Abamarayika bari bashikamye ku Mana bakomeje guhendahenda Lusiferi n’abari bamushyigikiye kugarukira Imana; babereka ingaruka ntakuka zagombaga kubageraho baramutse banze: Umuremyi wabo yashoboraga gusiribanga ubutware wabo ndetseagahana yihanukiriye ukwigomeka kwabo. Nta mu marayika washoboraga kwigomeka ku mategeko atunganye y’Imana nk’uko nayo ubwayo itunganye. Abamarayika bose baburiwe kudatega amatwi ubushukanyi bwa Lusiferi, we n’abayoboke be bingingirwa kwihutira gusanga Imana ngo bature icyaha cyo kutizera ubwenge n’ubutegetsi byayo. AA 16.1
Benshi bari biteguye gukurikiza iyo nama, bakicuza ubwigomeke bwabo maze bagasaba kongera kwakirwa na Data wa twese n’Umwana we. Ariko Lusifeni yari yateguye ubundi bushukanyi. Icyo kigomeke ruharwa cyahamije ko abamarayika bifatanyije na cyo bari bamaze kugera kure cyane ku buryo bitakibashobokeye kugaruka; ko kimenyereye amategeko y’Imana, kizi neza ko Imana itabasha kubababarira. Yemeje ko abazemera kumvira ubutegetsi bw’Ijuru bazamburwa icyubahiro, maze bagakurwa ku mwanya bari bafite. We ku giti cye yari yariyemeje kutazongera kwemera kuyoboka Kristo. Icyo yari ashigaje hamwe n’abayoboke be nk’uko abivuga, kwari ukurwanira ubwigenge bwabo ndetse bakabona ku gahato ibyo bari barimwe kandi bibagenewe. AA 16.2
Mu by’ukuri koko, Satani yari yarageze aho adashobora kugaruka. Ariko ku bari bahumwe amaso n’ubushukanyi bwe siko byari biri. Kuri bo, inama no kwinginga biturutse ku bamarayika banambye ku Mana, byari byabakinguriye urugi rw’ibyiringiro; kandi iyo baza kumvira iyo miburo, baba baracitse imitego ya Satani. Ariko kwishyira hejuru, gukunda umuyobozi wabo, no kwifuza umudendezo ntakumirwa byabateye kuguma gutsimbarara, maze ku iherezo banga guhendahenda guturutse ku rukundo n’imbabazi mvajuru. AA 16.3
Imana yaretse Satani akomeza umurimo we kugeza ubwo umutima w’ubwigomeke waje kubyara ubugome bukomeye. Byari ngombwa ko imigambi ye yuzura rwose, kugira ngo kamere ye nyakuri n’ibyo agambiriye bimenywe na bose. Lusiferi nk’umukerubi wasizwe, yari yarakujijwe; akundwa n’abandi bamarayika, kandi icyo yashakaga ko bakora cyose cyarakorwaga. Ubutegetsi bw’lmana bwayoboraga ibiremwa byo mu ijuru ndetse bukagenga n’ isi yose yaremwe na Yo; kandi Lusiferi yari yafashe umwanzuro ko nafatanya n’abamarayika bo mu ijuru kugoma, azanafata n’abatuye isi. Ibye byose yabikoranaga amayeri n’ubucakura kugira ngo umugambi we udatahurwa. Imbaraga ze zo kuyobya zari zitangaje. Akoresheje kwiyoberanya ngo ahishe ububi bwe, yigaruriyeho benshi. Ibikorwa bye byose byari amayobera kuburyo bitari byoroheye abamarayika gusobanukirwa n’ibyo aribyo koko. Iyo biza gukomeza bityo, ntibari kubona ko ibyo akora ari bibi; ko ibye ari ukwigomeka. N’abamarayika banze kumuyoboka ntibashoboye kumutahura cyangwa ngo basobanukirwe aho ibyo yakoraga byerekezaga. AA 16.4
Lusiferi yabanje kwigaragaza nk’aho ubushukanyi bwe atabukomeje. Abamarayika atashoboye kwigarurira yabashinje ko batitaye ku nyungu z’abandi bamarayika. Ibyo yakoraga ku giti cye, yabigerekaga ku bamarayika batsimbaraye ku Mana. Intego ye yari iyo gukoma mu nkokora imigambi y’Imana yifashishije ingingo zuzuyemo ubuhendanyi. Ikintu cyoroshye cyo yagihinduraga iyobera rikomeye; maze akoresheje ubucakura bwe, abiba ugushidikanya kubyo Imana yavuze bisobanutse, kugira ngo bibere urujijo ababyumvaga. Maze ku bwo umwanya ukomeye Lusiferi yari yarahawe, byatumye ibyo avuga bigira imbaraga zikomeye. AA 17.1
Imana yashoboraga gukoresha gusa uburyo buhuje n’ukuri no gukiranuka. Satani we agakoresha ibinyuranye n’ibyo Imana ikoresha - uburyarya n’ubushukanyi. Yari agendereye kugoreka ijambo ry’Imana no kwerekana umugambi wayo uko utari, ahamya ko Imana itegekesha igitugu, kandi ko igihe isaba ibiremwa byayo kuyubaha no kuyumvira, iba ishaka kwikuza ubwayo. Nuko rero byari ngombwa kwereka abo mu ijuru n’abo mu isi yose ko ubutegetsi bw’Imana butabera kandi ko n’amategeko yayo atunganye. Satani yerekanaga ko we ubwe ashaka icyazanira isi ikirushijeho kuba cyiza, ariko imico nyakuri n’umugambi by’uwo mwanzi byagombaga kumenyekana no gusobanuka kuri bose. Yagombaga guhabwa igihe cyo kwiyerekana ubwe no gushyira ahagaragara imirimo ye y’ubugome. AA 17.2
Uko kutumvikana kwabaye mu ijuru Satani yagushinje ubutegetsi bw’Imana. Yavuze ko ibibi byose bikomoka ku butegetsi bw’Imana. Avuga kandi ko umugambi we wari uwo kuvugurura amategeko y’Umuremyi. Nuko lmana iramureka ngo yerekane kamere y’ibyo yiratanaga kandi anagaragaze uko yajyaga guhindura amategeko yayo. Imirimo ye ubwayo ni yo yajyaga kumuciraho iteka. Satani yari yarakomeje kwemeza ko atigeze yigomeka. Byari ngombwa ko ibyaremwe byose bibona umushukanyi agashyirwa ahabona akamenyekana. AA 17.3
Ndetse n’igihe Satani yari amaze gucibwa mu ijuru, Nyirubwenge Butarondoreka ntiyamurimbuye. Niba umurimo ukoranywe gusa urukundo ariwo wemerwa n’Imana, kumvira kw’ ibiremwa by’Imana kugomba kuba guturutse ku gusobanukirwa ubutabera n’ubugiraneza byayo. Abari batuye mu ijuru no mu isi batari biteguye gusobanukirwa ingaruka cyangwa uko icyaha kiri, ntibari kubonera ubutabera bw’Imana mu irimburwa rya Satani. Iyo Satani aherako anyagwa ubugingo bwe, bamwe bari kujya bakorera Imana ku bwo kuyitinya aho kuyikorera babitewe n’urukundo. Ingeso z’umushukanyi ntizajyaga kuba ziciwe rwose cyangwa se ngo umutima w’ubwigomeke ube ukuweho burundu. Icyajyaga kugirira ijuru n’isi umumaro, kwari ukureka Satani agakomeza umugambi we, maze ibirego arega ubutegetsi bw’lmana bikamenyekana, bityo ubutabera bw’Imana n’amategeko yayo adahinduka ntibizongere na rimwe gushidikanywa. AA 17.4
Kugoma kwa Satani kwagombaga kubera ijuru n’isi icyigisho uko ibihe bihaye ibindi nk’igihamya cy’iteka kigaragaza kamere y’icyaha n’ingaruka zacyo ziteye ubwoba. Ishyirwa ahagaragara ry’ubutegetsi bwa Satani, ingaruka zabwo ku bagabo n’abagore, byagombaga kwerekana icyo kwirengagiza ubuyobozi bw’ijuru bibyara. Byari igihamya cy’uko igihe cyose ubutegetsi bw’Imana buriho, ibyaremwe byose bigomba kubugiriraho imibereho myiza. Bityo amateka y’ubu bwigomeke buteye ubwoba yagombaga kuba uburinzi buhoraho ku biremwa byose bitagira inenge, kubarinda gushukwa bagacumura nk’uburyo bwo kwica amategeko, kubarinda gukora icyaha, ndetse no kubarinda kugerwaho n’igihano. AA 17.5
Utegeka ibiri mu ijuru byose ni We ubonera iherezo mu itangiriro — uwo kuri we iby’ubwiru bw’ibyabaye n’ibizaba bimeze kimwe, kandi kuri we ibyago n’umwijima no kurimbuka byazanywe n’icyaha, dore umugambi we w’urukundo n’imigisha uruzuye. N’ubwo “ibicu n’umwijima bimukikije, ubutegetsi bwe bushingiye ku butungane.” Zaburi 97:2, B.I.I. Kandi abatuye ku isi no mu ijuru bose, ari abamwubaha n’abatamwubaha, umunsi umwe bazamenya ko “ibyo akora bitunganye: kuko imigenzereze ye yose yuje ubutabera, ni Imana y’ukuri kandi itagira amakemwa, Imana ica imanza zitabera kandi itunganye.” Gutegeka kwa Kabiri 32:4. AA 18.1


text:
Fatalogy ni album Fatakumavuta ateganya kumurika tariki 30 Nzeri 2021, icyakora yamaze gutangaza ko uwifuza kuyigura no kumutera inkunga azayibona ku giciro cya miliyoni 1 Frw.
Mu kiganiro yagiranye na IGIHE, Niyonizera Judith yavuze ko yahisemo kugura iyo album mu rwego rwo gushyigikira umuziki n’abahanzi muri rusange nk’umuntu uzi akazi gakomeye bakora.
Yagize ati "Kuri njye umuziki ni ubuzima kandi uretse kuwukunda no kuba umfasha mu bihe bitandukanye nzi imvune abahanzi bagira mu kwandika no gutunganya indirimbo. Ni yo mpamvu nahisemo gushyigikira album Fatalogy."
Yakomeje agira ati "Nshishikariza n’abandi bantu bose ko niba wakunze indirimbo y’umuhanzi, mushyigikire umutere inkunga mu buryo ushoboye bwose."
Fatakumavuta yashimiye Niyonizera wabaye uwa mbere waguze album ye kandi ku mafaranga menshi.
Yagize ati “Njye navuze ko miliyoni ari igiciro cy’umuntu ushaka kuntera inkunga, nishimiye cyane ko Niyonizera wabashije guha agaciro akazi nakoze.”
Iyi album ikubiyeho indirimbo 12 zaririmbwe n’abahanzi 25, barimo abagezweho muri iki gihe, abakizamuka ndetse n’abari bagezweho mu gihe cyashize ariko batakigaragara muri iyi minsi.
Uyu mugabo yavuze ko ari album ishingiye ku buzima bwe nk’umuntu usanzwe ubarizwa mu ruhando rwa muzika.
Yakomeje ati "Ni album iriho ubutumwa bwanjye bwite, ni na yo mpamvu nayise Fatalogy. Indirimbo ziyikubiyeho zikoze mu njyana zitandukanye.”
Fatakumavuta amaze gukora indirimbo zirenga 30 akaba ari mu ifatwa ry’amashusho yazo. Indirimbo 12 azafatira amashusho mbere muri 30 yakoze ni zo zizaba zigize album ye ya mbere.
Ni album na we azaririmbamo. Yakomeje ati “Zose uko ari cumi n’ebyiri nzaziririmbamo, hari ibintu byinshi abantu batanziho bakeneye kumenya. Abazumva iyi album bazanyurwa ndabizi.”
Uyu munyamakuru yavuze ko kugeza ubu amaze gufata amashusho y’indirimbo icyenda, aho akomeje gushaka izindi eshatu yakongera kuri album ye.


text:
Abitegura kuba Abofisiye basabwe guharanira umuco wo gukunda igihugu
Yanditswe na Twagira Wilson
Itsinda rigizwe n’abanyeshuri basaga 300 abahungu n’abakobwa bari mu ishuri rya gisirikare rya Gako mu karere ka Bugesera aho barimo gusoza amasomo abategura kuba ba ofisiye bato mu ngabo z’igihugu, kuri uyu wa Gatandatu basuye Igicumbi k’Intwari ahashyinguye intwari ziri mu byiciro bitandukanye, mu butumwa bahawe bakaba basabwe gukomeza guharanira umuco wo gukunda igihugu no kukitangira.
Mu kiganiro yahaye urwo rubyiruko Umunyamabanga Nshingwabikorwa w’Urwego rw’Igihugu rushinzwe Intwari z’igihugu, Imidari n’Impeta by’Ishimwe Nkusi Deo, yagarutse ku mateka y’ubutwari mu Rwanda n’ibishingirwaho kugira ngo umunyarwanda abe yashyirwa mu kiciro runaka cy’ubutwari kuko hari igikorwa kidasanzwe gifitiye abantu benshi akamaro mu rwego rwo kwitanga, cyane ko ibikorwa by’ubutwari byahozeho kuva na mbere mu muco w’Abanyarwanda.
Ati: “Iyo musuye Igicumbi k’Intwari hari indangagaciro z’ubutwari mutahana kandi mukaba mwazitoza n’abandi bagenzi banyu.”
Mu kiganiro n’abanyamakuru Nkusi avuga ko iyo abanyeshuri bitegura kuba ba ofisiye basuye Igicumbi k’Intwari bifite akamaro no ku gihugu. Ati : “Iyo basuye Igicumbi k’Intwari nk’abagize urubyiruko bituma basubirayo bakaba bakwigisha na bagenzi babo umuco mwiza n’indangagaciro z’ibikorwa by’ubutwari nkuko babyigiye ku bababanjirije maze na bo bakurane uwo muco mwiza wo kwitangira no gukunda igihugu cyabo kuko ari bo bazatanga umusanzu wo kubaka u Rwanda mu gihe kiri imbere.”
Nikorasi Rwaka ushinzwe ishami ry’ubushakashatsi muri CHENO, mu kiganiro yahaye abo banyeshuri yabibukije ko urwego rwa gisirikare bitegura kujyamo rufitanye isano n’ibikorwa by’ubutwari, abibutsa kugera ikirenge mu cya bakuru babo bababanjirije abaha ingero z’ibikorwa by’ubutwari byaranze Abanyarwanda mu bihe byo hambere na nyuma y’ubukoroni, aho Abanyarwanda bakunda igihugu cyabo bari baratojwe umuco wo kwitangira igihugu no kukirinda n’imbibi zacyo, kuba batabara mu gihe bibaye ngombwa, aho umuntu wagaragaje igikorwa cy’ubutwari cyo kwivugana abanzi benshi yahabwaga igihembo cyo kwambikwa umudende.
Lt. Col. Kayiranga Joseph akaba ari umwarimu ushinzwe kwigisha abitegura kuba ba ofisiye bato yabwiye itangazamakuru ko amasomo abanyeshuri be bahawe ari mu masomo basabwa kwiga mu gihe baba bageze ku kiciro cya nyuma cyo gusoza gahunda y’amasomo.
Asanga ubumenyi bungutse birebera ahari igicumbi cyababaye intwari bifite ubusobanuro bufatika kuko bituma bagira inyota yo kuzagera ikirenge mu cya bakuru babo bababanjirije bityo na bo bazabasha kubishyira mu bikorwa bazaharanira kuba intwari no kurushaho gusobanukirwa n’amateka y’igihugu cyabo.
OC/ Cadet Happy Kimeza mu izina ry’abandi banyeshuri bagenzi be avuga ko gusura Igicumbi k’Intwari batabibwirwa mu magambo gusa bari mu ishuri, ahubwo hari icyo bibungura nk’aba bato b’urubyiruko bitegura guzatanga umusanzu wabo mu ngabo z’igihugu bagamije kurinda umutekano w’Abanyarwanda. Ati “Natwe tuzaharanira gutera intambwe tukagera ikirenge mu cy’ababaye intwari z’igihugu.”
Abanyeshuri bitegura kuba aba ofisiye bato ni ikiciro cya 8, mu masomo bahabwa harimo gukunda igihugu, amateka y’u Rwanda, ubwirinzi, bose hamwe uko ari 303 barimo abakobwa n’abahungu biteganyijwe ko bazasoza amasomo yabo vuba.


text:
INTWARO ZIRINDWI Z’UMUTIMA
Mu Kinyarwanda bavuga ko umugore ari umutima w’urugo. Muri AFERWAR-DUTERIMBERE, intego yacu ni uguha umuryango w’impunzi z’abanyarwanda aho ziri hose kw’isi, umutima utuje, ushishoza kandi wuzuye urukundo n’ubusabane, kugirango amarira n’agahinda tumazemo imyaka irenga 24, atuviremo imbaraga zo guhangana n’ingorane zose iyi si igikomeza kudutambika imbere. Tuzi ko umwanzi wa mbere w’imitima yacu ari ubwoba no gushidikanya, niyo mpamvu twiyemeje kwitwaza intwaro zikurikira:
URUKUNDO: Tuzi ko nta kiza na kimwe isi itanga kiruta urukundo, kandi n’ijambo ry’imana rirabitubwira. Tuzi neza kandi ko iyo tutagira urukundo hagati yacu, ngo dutabarane kandi dufatanye bamwe tuba tutakiriho.Niyo mpamvu tugomba gukora uko dushoboye tukongera urwo rukundo kugirango dushobore gukomeza kwitangira abatishoboye no kwongera ubusabane hagati yacu, cyane cyane ko turi mu bihugu binyuranye.
UKWEMERA: Abenshi muri twe tuzi ko igihe cyose intege za roho n’umubiri zagiye zitubana nke, twagiye duhungira mu kwemera kwacu. Mu guhangana n’ingorane zose zituri imbere, tugomba kwongera uko kwemera, dutura imana imibabaro yacu, ariko tunemera by’umwihariko, ko twifitemo ingufu zo guhangana n’ibigeragezo byose umwanzi atunyuzamo.
IKIZERE: Hari benshi bacitse intege kubera kubona ko tuvuga isi ntitege amatwi, cyangwa ikatwirengagiza. Niyo mpamvu tugomba guhorana ikizere, kuko ibyo tubitse mu mutima wacu umwanzi ntashobora kubitwambura tutabimuhaye. Tugomba kwirinda guta ikizere kuko aricyo gituma tugira ibitekerezo bishya kandi byubaka.
KWIHANGANA: Urugendo rwacu ni rurerure kandi haracyari imisozi imbere tugomba kurira. Bisaba rero ko twihangana tugakoresha igihe dufite twiyubaka, ariko tunibuka ko iyihuse ibyara ibihumye.
KWOROHERANA: Mu mikorere yacu tugomba kwibuka ko ahari uruntu hanuka uruntu runtu, tukoroherana kandi tukababarirana, bityo abaje batugana bakaza bisanga, urukundo rwacu n’ubusabane bikaba aribyo bibaha ubutwari bwo kudufasha no kutuguma iruhande
KUDATEZUKA: Tugomba guhoza amaso ku ntego twihaye, kugirango uko byagenda kose, tutarangazwa n’amacenga y’umwanzi cyangwa intege nke zituruka kuri kamere muntu, bityo tukaba twatatira igihugu n’umuryango nyarwanda.
KUDATENGUHA: Kuba umutima w’imbaga y’impunzi z’abanyarwanda cyane cyane izatereranywe n’isi yose, bisaba ko twitaba iyo duhamagawe, tukarangiza inshingano zacu haba mu mvura cyangwa ku zuba. Ni ngombwa kandi ko inyungu rusange zihora zitabwaho mbere y’inyungu z’abantu bwite


text:
Ikiyaga cya Kivu ni ikiyaga kinini mu Rwanda kibaka kimwe mu bifite ubujya kuzima burebure muri kano karere k’ibiyaga bigari. Ni ikiyaga gikora ku turere dutanu tw’u Rwanda (Rubavu, Rusizi, Nyamasheke, Gatsibo, Karongi) mu burengerazuba bw’u Rwanda.
Ikiyaga cya kivu gifite ibyiza byinshi amazi meza, amafi, inkombe nziza, ni ikiyaga gikurura abantu benshi bajya koga.
Dore ibyintu ukwiriye kumenya mbere yo koga mu Kivu:
Ahantu hagenewe kogerwa
Ni ukumenya ahantu hagenewe kogerwa mu kiyaga, kubera ubujyakuzimu bwacyo, hari ahantu usanga ari harehare cyane, hatemerewe kogerwa. Ugasanga ahandi haragenewe gukorerwa ibindi bikorwa.
Urugero : Ntuzatekerezeko ahantu harehare mu Kivu bisaba kujya mu mazi hagati, Oya. No ku nkombe, hafi y’umucanga hari igihe usanga ari harehare cyangwa hari ikintu cyatuma woga nabi nk’amabuye.Uzasanga ahantu Umugezi wa Sebeyea wirohera mu Kivu hatemewe kogerwa cyangwa hajya ababizi neza!
Gukoresha ibikoresho byabugenewe
Kujya mu mazi hari ibintu bisaba, hari imyenda yabugenewe ukwiriye kuba wambaye, waba ubizi cyangwa utabizi. Ntimba utazi koga, uzafate umupira/ipine(chambre air),wambere ijire, ushake umuntu akube hafi igihe urimo koga, wogane n’abantu babizi. Ni byiza kujya mu bwato wambaye ijure aho waba uri bugere hose.
Kumenya ibisobanuro by’utudarapo tuba ku Kiyaga cya Kivu
Mu rwego rwo gufasha abantu bogera ku Kivu, cyane cyane ku mucanga w’I Rubavu kuko ariho hatemberera abantu benshi uzahangasa abantu bambaye imyenda y’ubutabazi bwo mu mazi. Mu mazi bagiye babashyiriraho ibintu bigenda bibayobora, aho bakwiriye kogera, aho badakwiriye kogera,uko I Kivu kimeze,umuyaga urimo uko ungana.
Ibara ry’umutuku: Ni ukwerekana ko amazi ari mabi, udakwiriye kuharega cyangwa kuhegera, hashobora kuba harimo imiyaga myinshi, kandi imiyaga izana amabuye n’imyanda. Iyo bamanitse umutuku gusa mu kiyaga haba harimo umuyaga mwinshi.
Ibara ry’ubururu: Amazi ni meza kuyogeramo,
Amabara yombi: Bisaba kwitwararika cyane.
Abantu bafasha abashaka koga mu Kivu
Ni abantu baba bari ku kiyaga bafasha abashaka koga, ni byiza kamenya umwambaro wabo, batanga ibisobanuro uko ikiyaga kimeze, bigisha ababikeneye, bafite ibikoresho bitandukanye bituma umuntu yoga neza. Abo bantu baba ahantu hose hagenewe kogerwa no kuri za Hoteli.Hagize ugize ikibazo ari mu mazi ni byiza guhita abimenyesha abari aho, bagatanga ubufasha bwihuse.
Kubahiriza amabwiriza yo koga mu Kivu
Ni byiza gukuririkiza amabwiriza yo koga mu kiyaga cya Kivu bitewe n’uko kimeze, hari amabwiriza abantu bagomba kumenya mbere yo koga.
Amazi meza! Impeshyi nziza!


text:
Gahunda ya Affiliate ya sobanuka.com ni uburyo bwo guha komisiyo abantu basangiza cg bakamenyesha ibicuruzwa n’amaserivse byacu ku bandi, Iyo ufunguje konti ya affiliate ku rubuga rwacu rwa sobanuka.com, uhita uhabwa Link yawe bwite uzajya usangiza abandi bose wifuza: nk’inshuti, umuryango, abo mukorana, abo mw’igana, n’abandi bose; ukoresheje imbuga nka whatsapp, facebook, twitter, emails, websites, n’ahandi hose ushobora gutangira iyo Link yawe yihariye ifasha systeme yacu ya affiliate kumenya ko ari wowe wohereje umuntu waje ku rubuga rwacu. Ndetse referral tracking cookie imaramo iminsi 30, ku buryo umuntu wakanze kuri link yawe rimwe aba akikubarwaho mu gihe cy’iminsi 30 niyo atakongera kwirirwa anyura kuri Link yawe muri iyo minsi.
Iyo umuntu anyuze kuri link yawe bwite aza ku rubuga rwacu akagira icyo agura, uhita uhabwa komisiyo ya 20% ku mafaranga yaba yishyuye yose. Iyo winjiye muri konti yawe ya affiliate uhita usangamo amafaranga yose umaze kwinjiza kubo wazanye ku rubuga rwacu bakagura bose, ubwo ugategereza ku cyumweru ayo mafaranga tukazayohereza kuri konti yawe ushaka ya banki cg kuri mobile money, mu manyarwanda. Uko wohereza benshi niko amafaranga yikuba akaba menshi.
Muri konti yawe ya Affiliate niho usanga Link yawe bwite yo kuba wasangiza abandi; ndetse ushobora no gukoreramo izindi links z’amapaji atandukanye yo kuri uru rubuga bitewe n’ibyo wifuza gusangiza abandi; urugero niba wifuza gusangiza abantu amahugurwa ya “Internet Transanctions” ukanyura muri konti yawe ya affiliate ugashyiramo link yayo ikagukorera indi link yawe yihariye yayo mahugurwa akaba ariyo uzajya usangiza abandi, yabazana ku rubuga bakishyura ubwo ukaba winjije amafaranga nawe. Muri konti yawe ya affiliate uba ureba abakanze kuri iyo link bose uko bangana n’aho baturutse, ndetse ukanabasha kureba umubare w’abaguze uko ungana n’ibyo baguze, ukanareba ayo winjije yose ku baguze uhita uyahabwa ako kanya.
Iyo Hari igicuruzwa cg Serivise nshya dushyize ku rubuga rwacu, duhita tumenyesha abaffiliates bacu bose kuri email zabo, kugirango bamenye ko nabyo bihari batangire kubisangiza abandi.
IBIBAZWA KENSHI
GUFUNGUZA KONTI
Gufunguza konti ya affiliate usabwa kuba ufite konti mu rubuga rwa sobanuka.com, wakora ibi bikurikira kugirango uyifunguze.
- Funguza konti kuri sobanuka.com ukanze buto ya IYANDIKISHE, maze wuzuzemo ibisabwa ukande SIGN UP [Niba usanzwe ufite konte mu rubuga iyi ntambwe uyisimbuke, ahubwo winjire muri konti yawe.]
- Jya ku rubuga hasi (footer), urebe umutwe wa LINKS, ukande kuri affiliate
- Uzuza ibisabwa ukande REGISTER
- Utegereze konti yawe yemezwe (uzabimenyeshwa muri imeyili), ikindi gihe nuyigarukaho unyuze kuri affiliate uzahita ugezwa muri konti yawe ya affiliate aho urebera Link yawe bwite yo gusangiza abandi, unahasange n’ibindi byose bya gahunda ya affiliate.
Iyo ufite konti ya affiliate ku rubuga rwa sobanuka.com, wakora ibi bikurikira kugirango ubashe kuyigeramo urebe Link zihariye zawe, ndetse n’andi makuru ajyanye na konti ya affiliate yawe nk’abakanze kuri link yawe, amafaranga winjije n’ibindi.
AMAFARANGA
Iyo hari umukiriya uguze icyo aricyo cyose ku rubuga rwacu yahageze anyuze kuri link yawe uhabwaho 20% y’ibyo aguze byose. Naho iyo uri umufatanyabikorwa uhabwa 30% . Amafaranga winjije yose uhita uyabona muri konti yawe ya affiliate.
Buri muntu ukanze kuri Link yawe bwite akagera ku rubuga rwacu akagira icyo agura uhita uhabwaho komisiyo ako kanya, kureba ayo winjije ujya muri konti yawe ya affiliate, ubundi ugakanda kuri Referrals, ubonamo lisiti y’abaguze banyuze kuri link yawe, ibyo baguze, ndetse n’ayo winjije. Ushobora no kubirebera muri Statistics byose hamwe.
Buri ku cyumweru tureba abazanye abakiriya, tukareba n’amafaranga binjije muri icyo cyumweru, tukayaboherereza yose kuri konti zabo baba baduhaye.
Ushobora guhitamo kohererezwa amafaranga kuri izi konti zikurikira:
- MTN Mobile Money
- EQUITY Bank
- Paypal
- Payoneer
Nta mbibi/limit ziri kubantu wazana, wazana umubare wose ushoboye, kuri buri umwe uzanye uhabwaho komisiyo.
GUKORESHA KONTI
Buri muntu uri muri gahunda ya affiliate kuri sobanuka.com aba afite link yihariye ifasha urubuga kumenya uwazanye umukiriya uwo ariwe, iyo ugeze muri konti yawe ya affiliate, link ya mbere ubona ukinjiramo ahanditse Your referral URL niyo ufata ukajya uyisangiza abandi, iyo hagize uyinyuraho akaza ku rubuga akagira icyo agura, uhita uhabwa komisiyo ya 20% kubyo aguze byose.
Hari igihe ushobora kwifuza gusangiza abandi igicuruzwa runaka kihariye ku rubuga, atari urubuga rwose muri rusange. Icyo gihe icyo gicuruzwa ugikorera Link yawe yihariye akaba ariyo usangiza abandi, ku buryo iyo bayikanzeho ihita ibageza kuri icyo gicuruzwa ako kanya kandi urubuga rukamenya ko ari wowe uhabagejeje ugahabwa komisiyo ya 20% haramutse hagize ukigura.
Gukora Link y’igicuruzwa kihariye winjira muri konti yawe ya affiliate bisanzwe, ubundi ukareba ahanditse Page URL ugashyiramo LINK y’icyo gicuruzwa aho kiri ku rubuga rwacu, wanabishaka Ukakita izina ahanditse Campaign Name (optional) , ubundi ugakanda kuri Buto ya GENERATE URL, uhita uhabwa Link yawe yihariye kuri icyo gicuruzwa ahanditse Referral URL akaba ariyo usangiza abandi ubazana kuri icyo gicuruzwa ako kanya.
Kugirango umenye abantu bose wazanye ku rubuga rwacu, ujya muri konti yawe ya affiliate, ubundi ugakanda kuri visits , uhita ubona abasuye Link zawe bose n’igihe bazisuriye, ndetse wanakanda kuri Statistics ukarebera umusaruro wawe wose hamwe.
Umuntu wese wakanze kuri link yawe ikamugeza ku rubuga rwacu akubarwaho igihe aramutse agize icyo yishyura cyose, ndetse referral tracking cookie ifasha systeme yacu kumenya ko ari wowe wamuzanye igihe cyose yazagarukira mu minsi 30 n’iyo yaba agarutse atanyuze kuri link yawe izindi nshuro.
Link yawe bwite ushobora kuyisangiza ahantu hose ushaka ubona hashobora kubyara umusaruro, nko ku rubuga rwawe, kuri whatsapp, kuri imeyili, kuri sms, kuri facebook, kuri twitter, kuri televiziyo, n’ahandi hose hashoboka. Ndetse ushobora no kubibwira abantu ku munwa ukabafasha ukabahahira ku rubuga unyuze kuri Link yawe.
Muri iyi gahunda ya affiliate tubakorera Amafoto atandukanye ya PNG, JPG, GIF yo gusangiza abandi kuri website zanyu. Ndetse harimo na text wafata ugasangiza abandi kuri Whatsapp n’ahandi hose ushaka.
Icyo ukora ni ukujya muri affiliate Area yawe, ugakanda kuri Creatives, uhita ubona ibyo wasangiza abandi biba birimo, ugakoporora code z’amafoto ukazishyira kuri website yawe(Affiliate Link yawe yiyongeraho automatically), ndetse ukaba wanakoporora amagambo arimo ukayasangiza abandi aho ushaka. Ushatse n’amafoto wayafata ukayasangiza abandi n’ahandi hatari kuri website yawe gusa.


text:
Nitwa Vestine mfite imyaka 23 mfite papa gusa kandi ushaje. Ngeze mu wa Gatatu w’amashuri yisumbuye, umushinga wandihiriraga warahagaze. Numva isi indangiriyeho ariko nigira inama yo kujya nshaka amafaranga mu biruhuko kugira ngo mbashe kwirihira. Gukora ibintu byinshi bitandukanye no gushyigikirwa byatumye niga ndarangiza.
Umushinga uhagarara nari nariharitse ibishyimbo, ndabigurisha ncuruza imbuto z’amacungwa mu kiruhuko. Byatumye niyishyurira mu wa kane igihembwe cya mbere. Kuko nari nzi ko ibindi ibiruhuko bizaba bigufi ntazajya mbona umwanya wo gukomeza gucuruza ngo mbone amafaranga, nasabye ubuyobozi bw’ikigo ko najya nishyura buhoro buhoro, barabinyemerera.
Nakomeje kwiga, nyuma mbona inshuti izi gufuma amashuka musaba kubinyigisha, arabyemera akajya anyigisha nyuma y’amasomo. Maze kubimenya, natangiye gufumira abantu amashuka bakampemba, nkabifatanya no gucuruza amacungwa. Byatumye mbasha kwiyishyurira umwaka wa Kane.
Ngeze mu wa Gatanu, nagize amahirwe umuyobozi wari ushinzwe imyitwarire ambonera akazi ko gukubura mu kindi kigo, nabikoraga nyuma y’amasomo mbasha kwiyishyurira uwa Gatanu. Gusa gukora aka kazi byatumaga mbura umwanya wo gusubiramo amasomo, bituma amanota agabanuka. Umugore wari ushinzwe imyigire ku ishuri abibonye anjyana ku kindi kigo biga babamo ngo mbashe kwiga neza, anyishyurira mu Gatandatu. Ni uku narangije amashuri yisumbuye, kandi mfite intego yo kuzakomeza na kaminuza.
Nshimira abantu bamfashije harimo umugore wandihiriye, umuyobozi wamboneye akazi, n’inshuti yanyigishije gufuma ntibagiwe na papa wanteraga imbaraga, iyo nacikaga intege. Mboneyeho kubwira ba Ni Nyampinga nti: “niba ushaka kwiga uzabishobora. Iyizere kandi witinyuke, wirinde abakwereka inzira mbi washakamo amafaranga. Uzasabe ubufasha ku bantu wizeye banakugire inama, kandi wige ushyizeho umwete kugirango ugere aho ushaka kugera.”


text:
YASUWE 104
Ipapayi ni rumwe mu mbuto zizwiho kuba zikungahaye kuri vitamine zitandukanye bityo zikaba zifite ububasha bwo kurwanya indwara zitandukanye zirimo kanseri, indwara y’amara n’izindi.
Ipapayi ni urubuto ruzwiho kugira uburyohe bwinshi ikaba ikungahaye kuri vitamine A, C ndetse na E, kimwe n’izindi mbuto, ipapayi ikunze kugaragara mu Rwanda hose kandi ku buryo bworoshye, amakakama y’igiti cy’ipapayi avura inzoka zo mu nda ndetse n’i mbuto z’umukara ziba mu ipapayi imbere nazo zivura inzoka zo munda.
Nk’uko tubikesha urubuga passeport santé ipapayi rishobora gufasha umuntu mu buzima bwa buri munsi nko gusya ibiryo bikomeye, kurwanya microbe mu mubiri cyane cyane ku barwayi ba diabete; Ku basanzwe bakunda kugira ikibazo cyo kunanirwa kwituma, ngo ipapayi isezerera ubwo burwayi burundu;
Kurya ipapayi cyane no kuyisiga ku ruhu ngo bituma uruhu rusa neza ugatandukana n’ibishishi ku maso ndetse ituma umusatsi ukura neza bikanawurinda imvuvu. Nk’uko bitangazwa n’uru rubuga, ngo bitewe na zimwe mu ntungamubiri zigize ipapayi nka vitamine A, E na betacarotene ngo irinda kanseri mu mara bitewe n’uko yoza mu nda.
Ku barwayi ba diabete, ipapayi ni nziza kuko nta sukari ibamo yatuma bagubwa nabi, ipapayi kandi ngo igabanya umubyibuho ukabije, ituma amaraso atembera neza, igabanya cholesterol mbi mu mubiri. Nk’urubuto rukize kuri vitamine C,ipapayi yongerera ingufu abasirikare b’umubiri, nk’uko twabibonye haruguru kandi ipapayi ikize kuri vitamine A izwiho kurinda amaso no kurwanya ubuhumyi.
Kurya ipapayi kandi birwanya rubagimpande, bifasha abaribwa mu gihe cy’imihango kutababara, umutobe wayo kandi urwanya stress ku rwego rwo hejuru. Urubuga passeport santé dukesha iyi nkuru ruvuga ko ku mugore utwite atari byiza kurya ipapayi idahiye neza kuko ngo bishobora guhungabanya umwana uri mu nda.


text:
Abahungu akenshi bakunze gufata abakobwa nk’abantu badakunda kuganira ibintu bikomeje (serious/sérieux). Ibi rero bikaba ari ukwibeshya kuko abakobwa, cyane cyane abasomye cyane-abo bita mu gifaransa intello-baba bashaka umuntu ubabwira ibyubaka ubwonko bwabo.
Byumvikane ko abakobwa bose biga atariko ari intello ; intello kandi si umukobwa wirirwa mu ishuri gusa ahubwo ni umenya no kwishakishiriza, agasoma ibitabo,akajya kuri internet atajyanywe na mail gusa, akanareba films (atari iziri romantique gusa). Ni umukobwa uba ufite amashyushyu yo kumenya ibintu bishya, bityo akaba aba akeneye uwo bungurana ibitekerezo byubaka. Kuki uyu muntu ataba wowe se musore ?
Hagati aho ariko aba ni abakobwa batorohera buri wese kuko ibyo uvuze byose babishyira ku munzani bakanabicisha mu kayunguruzo k’umutwe wabo. Ashobora gusanga ibitekerezo byawe ari zahabu,kimwe n’uko yasanga bifite agaciro nka k’isarabwayi...ni ngombwa rero kwita kubyo umubwira ariko nanone ntukabye cyane .
Hari abahungu bahura n’abakobwa nk’aba bagatangira kwivugisha indimi batazi neza, bakavuga n’ibyo batazi. Aho kwinyuramo rero, gerageza wiyizere ; iyerekane uko uri kuko burya buri muntu aba afite ibyo arusha undi. Muganirize ku bintu wabonye bikagutangaza n’ibyo urota kuzakora mu buzima bwawe. Mubaze ibyo akunda, ku muryango we n’icyo yumva yifuza kuzaba cyo.
Ngo ikindi abakobwa nkaba badakunda ni umuntu ubashimagiza buri gihe. N’ubwo hari abakobwa bakunda abababeshyabeshya, aba intello bo reka da ! Kubwira umuntu nk’uyu ngo “uri mwiza”cyangwa “uzi ubwenge” bishobora gutuma yumva ko umenyeranye n’abatabuzi agacaho.
Hari igihe uganira n’umukobwa intello bigacamo kugera n’aho mutangira gusohokana. Mujyane ahantu atamenyereye kuko kubona ibintu bishya we abifata nko kwiyungura ubwenge.
Ibi ariko si ihame, biterwa na buri muntu ; kora ibyo wumva bikurimo ariko wirinde ibintu bimwe na bimwe byavuzwe haruguru.
Video Abakobwa Beza
Uburyo bwo Kuganiriza Umukobwa Ujijutse
Abahungu akenshi bakunze gufata abakobwa nk’abantu badakunda kuganira ibintu bikomeje (serious/sérieux). Ibi rero bikaba ari ukwibeshya kuko abakobwa, cyane cyane abasomye cyane-abo bita mu gifaransa intello-baba bashaka umuntu ubabwira ibyubaka ubwonko bwabo.
Labels: urukundo


text:
Incamake ku buzima bw’iyi Diyosezi ya Kibungo
Diyosezi ya Kibungo yashibutse kuri Diyosezi ya Kabgayi, ishingwa ku ya 5 Nzeri 1968 na Papa Pawulo wa 6. Iyi diyosezi iherereye mu burasirazuba bw’ uRwanda, ikaba ifite ubuso bwa Km² 2 670. Igizwe n’igice cy’uburasirazuba bw’uRwanda ; igahana imbibi n’igihugu cya Tanzaniya mu burasirazuba, n’icy’u Burundi mu majyepfo. Ifite amaparuwasi 13 : Enye mu mu majyepfo (Kibungo, Bare, Zaza, Rukoma) ; eshanu iburasirazuba (Rukira, Kirehe, Rusumo, Nyarubuye na Gashiru) ; imwe hagati (Kabarondo) ; ebyeri mu...
Lire plus